Siden Rusland invaderede Ukraine har der været en strøm af flygtninge ud fra det krigshærgede område. Ukrainske kvinder og børn er flygtet til blandt andet den polske grænse. Vil til et sikkert sted Deriblandt er Olena Svirridova, som sammen med sine to børn netop har krydset grænsen, da TV2 Nords udsendte hold på stedet møder dem. - Jeg har det bedre nu. Alle i Polen er så hjælpsomme. De hjælper med mad blandt andet, fortæller hun. Hun valgte at flygte med børnene fra deres hjemby Ivano-Frankivsk i Ukraine, da utrygheden med bomber og militære angreb blev for stor. - Vi ville gerne til et mere sikkert sted, siger Olena Svirridova, der er uddannet informationsteknolog og havde ifølge hendes egne ord, et perfekt liv - indtil Ruslands invasion. - Alt var godt hjemme. Vi havde arbejde, og børnene gik i skole – alt var perfekt, fortæller hun og tilføjer: - Vi drømmer om at komme hjem igen og leve i fred og uden krig og frygt. 749 har søgt asyl Mange af de mange flygtninge søger videre ud i Europa fra den polske grænse, mens en del  bliver i Polen. Der er også flere af de ukrainske flygtninge, der har også kurs mod Danmark. Ifølge tal fra Udlændingestyrelsen har 749 ukrainere søgt asyl i perioden 21. februar til 9. marts. Ukrainske statsborgere behøver dog ikke asyl for at opholde sig i Danmark. Så længe de er i stand til at forsørge sig selv, har de lov til at opholde sig i Danmark i 90 dage.

Referat:
Olena Svirridova er blandt de mange tusinde ukrainere, der krydser grænsen til Polen for at komme væk fra krig.